Document ID: 32014R0388

REGULAMENTUL DE PUNERE ÎN APLICARE (UE) NR. 388/2014 AL COMISIEI
din 10 aprilie 2014
de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
întrucât:
(1)
Regulamentul (CEE) nr. 2658/87 a stabilit o nomenclatură a mărfurilor, denumită în continuare Nomenclatura combinată, care figurează în anexa I la regulamentul respectiv.
(2)
Clasificarea fileurilor de cod (Gadus morhua, Gadus ogac, Gadus macrocephalus) congelate și sărate la subpozițiile 0304 71 10 și 0304 71 90 (fileuri congelate) sau la subpozițiile 0305 32 11 și 0305 32 19 (fileuri sărate) depinde, în mare măsură, de conținutul de sare al produsului.
(3)
Codul sărat este un produs tradițional cu un conținut total de sare de minimum 12 % în greutate, adecvat pentru consumul uman fără prelucrare industrială ulterioară. În acest caz, rolul sării este de a pătrunde carnea de pește pentru a-i conferi o durată lungă de conservare.
(4)
Fileurile de cod care au fost doar ușor sărate (având, de regulă, un conținut total de sare de aproximativ 2 % în greutate, dar în orice caz mai mic de 12 %) prezintă caracteristici obiective diferite, în măsura în care conservarea efectivă și de durată depinde în principal de un proces extern suplimentar, cum ar fi congelarea.
(5)
Pentru a asigura o aplicare consecventă a Nomenclaturii combinate, clasificarea fileurilor de cod congelate și sărate la subpozițiile 0304 71 10 și 0304 71 90 sau la subpozițiile 0305 32 11 și 0305 32 19 ar trebui, prin urmare, să depindă de procesul care garantează conservarea efectivă a produsului. Această interpretare este conformă cu jurisprudența Curții de Justiție, care a utilizat același criteriu pentru clasificarea cărnii ușor uscate și a cărnii ușor afumate (2).
(6)
Codul care a fost doar ușor sărat ar trebui așadar clasificat la subpozițiile 0304 71 10 și 0304 71 90, în măsura în care, pentru a se evita degradarea produsului, este necesară congelarea acestuia. În schimb, dacă elementul care asigură conservarea produsului este sarea, fileurile de cod ar trebui clasificate la subpozițiile 0305 32 11 și 0305 32 19.
(7)
Este necesar așadar să se insereze o notă complementară în capitolul 3 din partea a doua a Nomenclaturii combinate, pentru a asigura interpretarea sa uniformă în întreaga Uniune.
(8)
Prin urmare, anexa I la Regulamentul (CEE) nr. 2658/87 ar trebui modificată în consecință.
(9)
Măsurile prevăzute în prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
În capitolul 3 din partea a doua a Nomenclaturii combinate prevăzute în anexa I la Regulamentul (CEE) nr. 2658/87 se inserează următoarea notă complementară 1:
„1.
În sensul subpozițiilor 0305 32 11 și 0305 32 19, fileurile de cod (Gadus morhua, Gadus ogac, Gadus macrocephalus) cu un conținut total de sare de minimum 12 % în greutate care sunt adecvate pentru consumul uman fără prelucrare industrială ulterioară sunt considerate a fi pește sărat.
În schimb, fileurile de cod congelate care au un conținut total de sare mai mic de 12 % în greutate trebuie clasificate la subpozițiile 0304 71 10 și 0304 71 90, în măsura în care conservarea efectivă și de durată depinde în principal de congelare.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 aprilie 2014.

Labels: 3
17
14
6